Φουρνιστά ριγκατόνι με κιμά και κασέρι
Τι καλύτερο από ένα πιάτο με λαχταριστά ριγκατόνι με κιμά; Τα πασπαλίζουμε με βουτυράτο κασέρι και τα φουρνίζουμε μέχρι να ξεροψηθούν και να ροδίσουν.
200 γρ. κιμάς μοσχαρίσιος, από ελιά, 1 ξερό κρεμμύδι, ψιλοκομμένο, 50 ml ξηρό κόκκινο κρασί, 700 γρ. ολόκληρα ντοματάκια κονσέρβας, πολτοποιημένα στον πολυκόφτη, 400 γρ. ριγκατόνι, 200 γρ. κασέρι, τριμμένο, 1 κουτ. γλυκού πάπρικα γλυκιά ή καπνιστή , 1/3 μάτσο μαϊντανός, ψιλοκομμένος, 60 ml ελαιόλαδο, αλάτι, φρεσκοτριμμένο πιπέρι
Για να φτιάξουμε φουρνιστά ριγκατόνι με κιμά και κασέρι, αρχικά βράζουμε, σε μια κατσαρόλα με άφθονο αλατισμένο νερό που κοχλάζει, τα ριγκατόνι σύμφωνα με τις οδηγίες της συσκευασίας. Στη συνέχεια, τα στραγγίζουμε. Προθερμαίνουμε τον φούρνο στους 200°C, στη λειτουργία του αέρα.Παράλληλα, σε ένα μεγάλο τηγάνι ζεσταίνουμε το λάδι σε δυνατή φωτιά.Έπειτα, σοτάρουμε τον κιμά με το κρεμμύδι, την πάπρικα και αλατοπίπερο για 3-4 λεπτά, ανακατεύοντας, μέχρι να ροδίσει και να γίνει σπυρωτός. Ρίχνουμε το κρασί και αφήνουμε 2 λεπτά να εξατμιστεί το αλκοόλ.Προσθέτουμε την ντομάτα. Μαγειρεύουμε για 4-5 λεπτά, μέχρι να δέσει ελαφρώς η σάλτσα. Ρίχνουμε τα ριγκατόνι και τον μαϊντανό, ανακατεύουμε καλά και αδειάζουμε το όλον σε μέτριο ταψί. Στρώνουμε την επιφάνεια με μια σπάτουλα και πασπαλίζουμε με το τριμμένο κασέρι.Ψήνουμε για 15 λεπτά ή μέχρι να λιώσει το κασέρι και να ροδίσει στην επιφάνεια.
Μοσχαρίσιος κιμάς,Ντομάτα,Τυρί